劉德秀縣丞凢五和前篇僕亦五次其韻  其二
作者：周紫芝
朝代：宋

paragraphs: 楚澤是魚稻，不論斗與斤。
老守睡足處，飽飫聞餘薫。
時歌郢人曲，細和湘纍文。
天風一披拂，花砌飛繽紛。
樂此盡日静，頗無終歲勤。
劉侯過我數，坐久衣成紋。
時驚燕梁句，有似春空雲。
千年論往事，一炷同清芬。
有客乃如此，我意豈不欣。
人生如草木，鼻味殊薌葷。
海天得彼趣，妙香吾所聞。
庶希清浄化，上答明聖恩。
從今世外樂，可比洪崖氲。